CELEX: 32021D0737
Language: lv
Date: 2021-05-04 00:00:00
Title: Komisijas Īstenošanas lēmums (ES) 2021/737 (2021. gada 4. maijs), ar ko tiek pagarināts pasākums, ar kuru Austrijas Federālā klimatrīcības, vides, enerģētikas, mobilitātes, inovācijas un tehnoloģiju ministrija atļauj piedāvāt tirgū un lietot biocīdu Biobor JF saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu (izziņots ar dokumenta numuru C(2021) 3015) (Autentisks ir tikai teksts vācu valodā)

6.5.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 159/5
               
            
         KOMISIJAS ĪSTENOŠANAS LĒMUMS (ES) 2021/737
         (2021. gada 4. maijs),
         ar ko tiek pagarināts pasākums, ar kuru Austrijas Federālā klimatrīcības, vides, enerģētikas, mobilitātes, inovācijas un tehnoloģiju ministrija atļauj piedāvāt tirgū un lietot biocīdu Biobor JF saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu
         
            
               (izziņots ar dokumenta numuru C(2021) 3015)
            
         
         (Autentisks ir tikai teksts vācu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu,
         tā kā:
         
                     (1)
                  
                  
                     Austrijas Federālā klimatrīcības, vides, enerģētikas, mobilitātes, inovācijas un tehnoloģiju ministrija (“kompetentā iestāde”) saskaņā ar Regulas (ES) Nr. 528/2012 55. panta 1. punkta pirmo daļu 2020. gada 24. jūnijā pieņēma lēmumu atļaut līdz 2020. gada 22. decembrim piedāvāt tirgū un lietot biocīdu Biobor JF gaisa kuģu degvielas tvertņu un degvielas sistēmu antimikrobiālai apstrādei (“pasākums”). Kompetentā iestāde atbilstoši minētās regulas 55. panta 1. punkta otrajai daļai informēja Komisiju un pārējo dalībvalstu kompetentās iestādes par šo pasākumu un sniedza tā pamatojumu.
                  
               
                     (2)
                  
                  
                     Saskaņā ar kompetentās iestādes sniegto informāciju pasākums bija nepieciešams, lai aizsargātu sabiedrības veselību. Gaisa kuģu degvielas tvertņu un degvielas sistēmu mikrobioloģiskā kontaminācija var izraisīt gaisa kuģa dzinēja darbības traucējumus un apdraudēt tā lidojumderīgumu, tādējādi apdraudot pasažieru un apkalpes drošību. Covid-19 pandēmijas un tās izraisīto lidojumu ierobežojumu dēļ daudzi gaisa kuģi uz laiku tika novietoti stāvēšanai. Gaisa kuģa dīkstāve ir mikrobioloģisko kontamināciju pastiprinošs faktors.
                  
               
                     (3)
                  
                  
                     Biocīds Biobor JF satur 2,2'-(1-metiltrimetilēndioksi)bis-(4-metil-1,3,2-dioksaborinānu) (CAS Nr. 2665-13-6) un 2,2'-oksibis (4,4,6-trimetil-1,3,2-dioksaborinānu) (CAS Nr. 14697-50-8), kas ir aktīvās vielas lietošanai tajos biocīdos, kuri pieder pie 6. produkta veida “Konservanti, kas paredzēti produktiem uzglabāšanas laikā”, kā noteikts Regulas (ES) Nr. 528/2012 V pielikumā. Minētās aktīvās vielas nav norādītas Komisijas Deleģētās regulas (ES) Nr. 1062/2014 (2) II pielikumā, un tās nav iekļautas darba programmā, kas paredzēta visu to esošo aktīvo vielu sistemātiskai pārbaudei, kuras satur Regulā (ES) Nr. 528/2012 minētie biocīdi. Tāpēc minētās regulas 89. pants uz tām neattiecas, un minētās vielas ir jānovērtē un jāapstiprina, pirms tos saturošus biocīdus var atļaut arī valsts līmenī.
                  
               
                     (4)
                  
                  
                     2020. gada 7. decembrī Komisija no kompetentās iestādes saņēma pamatotu pieprasījumu pasākumu pagarināt saskaņā ar Regulas (ES) Nr. 528/2012 55. panta 1. punkta trešo daļu. Pamatotais pieprasījums tika iesniegts, pamatojoties uz bažām par to, ka pēc 2020. gada 22. decembra gaisa transporta drošību arī turpmāk varētu apdraudēt gaisa kuģu degvielas tvertņu un degvielas sistēmu mikrobioloģiskā kontaminācija, un apgalvojumu, ka Biobor JF ir nepieciešams, lai šādu mikrobioloģisko kontamināciju kontrolētu.
                  
               
                     (5)
                  
                  
                     Saskaņā ar kompetentās iestādes sniegto informāciju Biobor JF ir vienīgais mikrobioloģiskās kontaminācijas apstrādei pieejamais produkts. Vienīgais alternatīvais biocīds, ko gaisa kuģu un dzinēju ražotāji ieteikuši šim lietojumam (Kathon™ FP 1.5), vairs netiek piedāvāts tirgū.
                  
               
                     (6)
                  
                  
                     Kā norādījusi kompetentā iestāde, degvielas tvertņu un degvielas sistēmu mehāniska apstrāde ir iespējama tikai ierobežotā apjomā un saskaņā ar ražotāja specifikācijām pēc tvertnes tīrīšanas apstrādei bieži papildus jālieto biocīds. Mehāniskā tvertņu apstrāde atkarībā no gaisa kuģa tipa var aizņemt vairāk nekā 200 cilvēkstundu, kas nozīmē tehniskās apkopes izraisītu gaisa kuģa dīkstāvi uz vairākām dienām.
                  
               
                     (7)
                  
                  
                     Turklāt mehāniskā apstrāde nozīmē, ka gaisa kuģu mehāniķiem ir jāstrādā noslēgtā tvertnē, ievērojot daudz drošības pasākumu, kas ir gan fiziski, gan garīgi ļoti sarežģīti, un tādēļ būtu jāsamazina līdz minimumam.
                  
               
                     (8)
                  
                  
                     Saskaņā ar Komisijas rīcībā esošo informāciju Biobor JF ražotājs ir veicis pasākumus, lai saņemtu atļauju šim produktam, un gaidāms, ka pieteikums par produkta sastāvā esošo aktīvo vielu apstiprināšanu tiks iesniegts tuvākajā laikā. Aktīvo vielu apstiprināšana un tam sekojoša atļauja šim biocīdam būtu paliekošs nākotnes risinājums, taču šo procedūru pabeigšanai būs vajadzīgs ilgs laiks.
                  
               
                     (9)
                  
                  
                     Gaisa kuģu degvielas tvertņu un degvielas sistēmu mikrobioloģiskās kontaminācijas nepietiekama kontrole var apdraudēt gaisa satiksmes drošību un minēto apdraudējumu nevar pietiekami ierobežot ar citiem biocīdiem vai citiem līdzekļiem. Tāpēc ir lietderīgi ļaut kompetentajai iestādei pasākumu pagarināt.
                  
               
                     (10)
                  
                  
                     Pasākuma termiņš beidzās 2020. gada 22. decembrī, tāpēc šim lēmumam vajadzētu būt ar atpakaļejošu spēku.
                  
               
                     (11)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Austrijas Federālā klimatrīcības, vides, enerģētikas, mobilitātes, inovācijas un tehnoloģiju ministrija var pagarināt pasākumu, ar ko atļauj līdz 2022. gada 26. jūnijam piedāvāt tirgū un lietot biocīdu Biobor JF gaisa kuģu degvielas tvertņu un degvielas sistēmu antimikrobiālai apstrādei.
         
         
            2. pants
            Šis lēmums ir adresēts Austrijas Federālajai klimatrīcības, vides, enerģētikas, mobilitātes, inovācijas un tehnoloģiju ministrijai.
            To piemēro no 2020. gada 23. decembra.
         
         
            Briselē, 2021. gada 4. maijā
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 167, 27.6.2012., 1. lpp.
         
         
            (2)  Komisijas Deleģētā regula (ES) Nr. 1062/2014 (2014. gada 4. augusts) par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).